อพท. เพิ่มโอกาสให้ชุมชน เจรจาจับคู่ธุรกิจ ยกระดับคุณภาพและการบริการด้านการท่องเที่ยว
นายชุมพล มุสิกานนท์ รองผู้อำนวยการองค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน (องค์การมหาชน) หรือ อพท. กล่าวว่า อพท. จัดกิจกรรมเจรจาจับคู่ธุรกิจ (Business Matching) และงานมหกรรมท่องเที่ยวโดยชุมชน ประจำปี 2566 เป็นการดำเนินงานตามเป้าหมายของยุทธศาสตร์การพัฒนาพื้นที่พิเศษ และแนวทางสำหรับการบูรณาการเพื่อจัดการการท่องเที่ยว ยกระดับแหล่งท่องเที่ยวและชุมชนในพื้นที่พิเศษ อีกทั้งยังเป็นการเชื่อมโยงการท่องเที่ยวโดยชุมชนเชิงสร้างสรรค์สู่ตลาดคุณภาพสูง ช่วยเพิ่มรายได้จากการท่องเที่ยวโดยชุมชนเชิงสร้างสรรค์ รวมถึงพัฒนาและยกระดับความร่วมมือสร้างความเข้มแข็งให้กับภาคชุมชนในพื้นที่นอกจากนี้ อพท. ได้เชิญบริษัทนำเที่ยว ร่วมสำรวจศักยภาพและทดสอบกิจกรรมของการท่องเที่ยวชุมชนเชิงสร้างสรรค์ เพื่อนำไปเป็นข้อมูลการจัดทำเส้นทางเสนอขายต่อนักท่องเที่ยวในจังหวัดสุโขทัยและมีส่วนผลักดันให้จังหวัดสุโขทัย บรรจุแนวทางการขับเคลื่อนการท่องเที่ยวลงในประเด็นการพัฒนาจังหวัด ระยะ 5 ปี (พ.ศ.2566-2570) ด้านการพัฒนาเศรษฐกิจการท่องเที่ยวให้มีมาตรฐาน ยกระดับคุณภาพ การบริการและผลิตภัณฑ์สร้างสรรค์มูลค่าสูงมุ่งเน้นพัฒนาแหล่งท่องเที่ยวให้ได้รับมาตรฐานระดับประเทศและมาตรฐานสากลต่อไป